**Lars Gunnestad** (født 18. februar 1971) er en tidligere norsk speedwaykjører.

I løpet av sin karriere gjorde han seg særlig bemerket gjennom sine perioder i den engelske klubben Poole Pirates og for den svenske klubben Indianerna.

Gunnestad har videre vært norgesmester i speedway individuelt 10 ganger. Sammen med Einar Kyllingstad tok de bronsemedalje i Speedway World Pairs Championship i 1991.

Karriere
--------

Lars Gunnestad gjorde seg tidlig bemerket på speedwaybanen og tok sitt første NM-gull i speedway bare 17 år gammel i 1988. Senere skulle det bli ni til i tillegg til ett NM-gull på langbane. 

Det var særlig i Sverige og England at Gunnestad gjorde seg mest gjeldende. I Indianerna kjørte han i perioden 1988-2004 og vant Elitserien med dem i 1990 og 1991. I England kjørte han hovedsakelig for Poole Pirates og ble etter lang og tro tjeneste hedret med testemonialløp i 2001. 

Han var videre innom flere polske klubber, herunder Zielona Góra (1991-1992) hvor han var med på å vinne Liga 1 i Polen, som var den øverste divisjonen på dette tidspunkt. Fra denne perioden opplevde polsk speedway et enormt løft med fremvekst av talenter i egne rekker samtidig som stjerner som Hans Nielsen, Tony Richardsson og Billy Hamill var med på å gjøre Liga 1 i Polen til verdens ledende speedwayserie utover 1990-tallet. For Gunnestads del, ble det i all hovedsak med de to årene i Zielona Góra på det øverste nivået i Polen. Etter dette holdt han seg stort sett til kjøring i Sverige og England samt opptredener på lavere nivå i Polen. Det må likevel sies at Gunnestad gjorde en imponerende innsats i Zielona Góra og viste overfor andre norske speedwaykjørere, særlig Rune Holta, at det var mulig å komme fra Norge og lykkes som speedwaykjører på et profesjonelt nivå.

Gunnestad fikk videre delta i fem stevner i Speedway Grand Prix som wild card. Til tross for flere forsøk, særlig på 1990-tallet, maktet han aldri å bli fast kjører i Speedway Grand Prix. 

Sammen med Einar Kyllingstad vant de bronsemedalje i Speedway World Pairs Championship i 1991 bak henholdsvis Danmark og Sverige. 

ZKS Zielona Góra i 1991. Lars Gunnestad sitter i midten på første rekke.
Lars Gunnestad la opp i 2006.

Medaljer i norske mesterskap
----------------------------

| Plassering | Øvelse | År |
| --- | --- | --- |
| Gull | Speedway | 1988, 1990, 1991, 1992, 1993, 1995, 1998, 1999, 2001, 2003 |
| Gull | Langbane | 1989 |
| Gull | Speedway par | 1989, 1990 |
| Sølv | Speedway | 1989, 2000 |

Se også
-------

* Norgesmesterskapet i speedway

Referanser
----------

1. ↑  «motorsykkelsport – Norgesmestere – Store norske leksikon». *Store norske leksikon*. Besøkt 27. november 2016.
2. ↑  «Pakker sammen». *www.dt.no*. 9. april 2006. Besøkt 27. november 2016.
3. ↑  «SPEEDWAY HISTORY INFO - HISTORIA ŻUŻLA». *www.historyspeedway.nstrefa.pl*. Besøkt 27. november 2016.
4. ↑  «Berömda speedwayklubbar i Sverige». *www.svenskspeedway.se*. Besøkt 27. november 2016.
5. ↑  «Lars Gunnestad | Polish Speedway Database». *speedway.com.pl*. Besøkt 27. november 2016.
6. ↑  MediaSoft.net.pl. «Falubaz / ZKŻ Zielona Góra [speedway, żużel]». *www.zuzel.zgora.pl*. Besøkt 27. november 2016.
7. ↑  «Polish Speedway Database». *speedway.com.pl*. Besøkt 27. november 2016.
8. ↑  «Pakker sammen». *www.dt.no*. 9. april 2006. Besøkt 27. november 2016.
9. ↑  «Lars Gunnestad | Polish Speedway Database». *speedway.com.pl*. Besøkt 27. november 2016.
10. ↑  «Pakker sammen». *www.dt.no*. 9. april 2006. Besøkt 27. november 2016.

|  |  |
| --- | --- |
| Oppslagsverk/autoritetsdata | Store norske leksikon **·** Prabook
 |